
Karrier és/vagy család? Egy közösségszervező szakos hallgatók körében végzett kutatás eredményei

Kulcsszavak: családalapítás, karriertervezés, közösségszervező hallgató
Kutatásom a diplomaszerzés előtt álló közösségszervező hallgatók családalapítási és karriertervezési döntéseit, valamint az ezeket befolyásoló tényezőket vizsgálta. A kutatásba 14 fő harmadéves, nappali tagozatos hallgatót vontam be, akik az évfolyam több mint 40%-át jelentik. Kutatási módszerként fókuszcsoportos interjúkat alkalmaztam, négy beszélgetést folytattam le. A kutatási kérdésekre adott válaszok alapján a következő megállapításokat tettem.
1. Hogyan gondolkodnak a hallgatók a karrierépítésről, a gyermekvállalásról és ezek összeegyeztethetőségéről? A hallgatók számára a karrierépítés fontos, de a családalapítás is jelentős szerepet játszik. Úgy vélik, hogy napjainkban a munkáltatók rugalmasabbak és jobban figyelembe veszik a munkavállalók igényeit, ami megkönnyíti a karrier és a gyermekvállalás összeegyeztetését. Azonban a válaszadók megosztottak abban, hogy a gyermek lelkileg megszenvedheti-e, ha mindkét szülő a karrierjére fókuszál.
2. Hatással van-e a karrierépítési és gyermekvállalási elképzeléseikre valamilyen (családi) minta? A hallgatók a jövőbeli karrier- és családalapítási terveit részben a szülői példák, részben saját, egyéni értékrend és elképzelések befolyásolják.
3. Ismerik-e és elégségesnek tartják-e a gyermekvállalást ösztönző állami és munkahelyi támogatásokat? A hallgatók nem kellően tájékozottak az állami támogatásokról. Óvatosan viszonyulnak a gyermekvállaláshoz kapcsolódó hitelekhez és támogatásokhoz, és úgy vélik, hogy ezek nem elegendőek. Ezzel szemben a munkahelyi támogatásokkal tisztában vannak és elégedettek ezekkel.
4. Megfigyelhető-e a hallgatók körében a kapunyitási pánik? Bizonyos mértékben igen. Bár a válaszadók egy része konkrét célokat fogalmazott meg, sokan bizonytalanságot és kétséget éreznek a terveikkel kapcsolatban. A mai világot bizonytalannak és élhetetlennek tartják saját maguk és leendő gyermekeik számára.
5. A hallgatók a jelenlegi elképzeléseik alapján beilleszthetők-e a család- és karrierorientációs modellbe? A hallgatókat a Matiscsákné család- és karrierorientációs modellje (2017) (1) alapján három kategóriába soroltam: egyensúlyozók, karrieristák és maximalisták. Az egyensúlyozók a magánélet és a munka egyensúlyára törekednek, míg a karrieristák a karrierjüket helyezik előtérbe. A maximalisták minden területen igyekeznek megfelelni, mind a családban, mind a munkában.
(1) https://ojs.bibl.u-szeged.hu/index.php/taylor/article/view/13077/12933



